b'\n_START_ARTICLE_\nKreipinys\n_START_PARAGRAPH_\nKreipinys \xe2\x80\x93 b\xc5\xabdinga dialogo ypatyb\xc4\x97. Jis vartojamas tada, kai norima atkreipti pa\xc5\xa1nekovo ar r\xc5\xabpimo asmens d\xc4\x97mes\xc4\xaf. Tai specifiniai \xc5\xbeod\xc5\xbeiai, neinantys jokia sakinio dalimi. Kalbant kreipini\xc5\xb3 savitumas i\xc5\xa1ry\xc5\xa1k\xc4\x97ja i\xc5\xa1 sakinio intonacijos. Jie tariami pabr\xc4\x97\xc5\xbetai, kiek pakeltu balsu, paskui daroma nedidel\xc4\x97 pauz\xc4\x97. Neretai kreipiniai atskleid\xc5\xbeia m\xc5\xabs\xc5\xb3 jausmus, po\xc5\xbei\xc5\xabr\xc4\xaf \xc4\xaf asmen\xc4\xaf, daikt\xc4\x85 ar rei\xc5\xa1kin\xc4\xaf, \xc4\xaf kur\xc4\xaf kreipiam\xc4\x97s, pvz.: Oi broleli, brolu\xc5\xbe\xc4\x97li, kareiv\xc4\x97li raitu\xc5\xbe\xc4\x97li, nepa\xc5\xbe\xc4\xafsti tu sesel\xc4\x97s, pagiri\xc5\xb3 raibos antel\xc4\x97s?_NEWLINE_Kreipiniai atskleid\xc5\xbeia ir pa\xc5\xa1nekov\xc5\xb3 santykius. \xc4\xae asmenis galime kreiptis \xc5\xa1iltai \xe2\x80\x93 vardu (Vida, Staseli), oficialiau \xe2\x80\x93 pavarde (Kalvaiti, Petraityte, Andriukaitiene), nurodydami pareigas (mokytoja, direktoriau, pardav\xc4\x97ja), kitus santykius (kaimyne, draugu\xc5\xbei, keleiviai) ir pan.'